TARYBOS SPRENDIMAS
2008 m. sausio 28 d.
dėl Europos Sąjungos, Europos bendrijos ir Šveicarijos Konfederacijos susitarimo, dėl Šveicarijos Konfederacijos asociacijos įgyvendinant, taikant ir plėtojant Šengeno acquis, sudarymo Europos Sąjungos vardu
(2008/149/TVR)
EUROPOS SĄJUNGOS TARYBA,
atsižvelgdama į Europos Sąjungos sutartį, ypač į jos 24 ir 38 straipsnius,
atsižvelgdama į pirmininkaujančios valstybės narės rekomendaciją,
kadangi:
(1)
2002 m. birželio 17 d. pirmininkaujančiai valstybei narei, kuriai padeda Komisija, suteikus įgaliojimus, buvo baigtos derybos su Šveicarijos institucijomis dėl Šveicarijos asociacijos įgyvendinant, taikant ir plėtojant Šengeno acquis.
(2)
Vadovaujantis Tarybos sprendimu 2004/849/EB (1) ir atsižvelgiant į tai, kad Susitarimas bus sudarytas vėliau, 2004 m. spalio 26 d. Europos bendrijos vardu buvo pasirašytas Europos Bendrijos ir Šveicarijos Konfederacijos susitarimas dėl Šveicarijos konfederacijos asociacijos įgyvendinant, taikant ir plėtojant Šengeno acquis.
(3)
Dabar susitarimas turėtų būti patvirtintas.
(4)
Dėl Šengeno acquis, kuri patenka į Europos Sąjungos sutarties VI antraštinės dalies taikymo sritį, tikslinga priimti nuostatą dėl Tarybos sprendimo 1999/437/EB dėl tam tikrų priemonių taikant Europos Sąjungos Tarybos, Islandijos Respublikos ir Norvegijos Karalystės sudarytą susitarimą dėl šių dviejų valstybių asociacijos įgyvendinant, taikant ir plėtojant Šengeno acquis (2) taikymo mutatis mutandis santykiams su Šveicarija.
(5)
Šis sprendimas neturi poveikio Jungtinės Karalystės pozicijai pagal Protokolą dėl Šengeno acquis integravimo į Europos Sąjungos teisės sistemą, pridėtą prie Europos Sąjungos sutarties ir Europos bendrijos steigimo sutarties, bei 2000 m. gegužės 29 d. Tarybos sprendimą 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (3).
(6)
Šis sprendimas neturi poveikio Airijos pozicijai pagal Protokolą dėl Šengeno acquis integravimo į Europos Sąjungos teisės sistemą, pridėtą prie Europos Sąjungos sutarties ir Europos bendrijos steigimo sutarties, bei 2002 m. vasario 28 d. Tarybos sprendimą 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (4),
NUSPRENDĖ:
1 straipsnis
Europos Sąjungos vardu šiuo sprendimu patvirtinami Europos Sąjungos, Europos bendrijos ir Šveicarijos Konfederacijos susitarimas dėl Šveicarijos Konfederacijos asociacijos įgyvendinant, taikant ir plėtojant Šengeno acquis sudarymo ir susiję dokumentai, kuriuos sudaro Baigiamasis aktas, pasikeitimas laiškais dėl komitetų, kurie padės Komisijai naudotis jos vykdomaisiais įgaliojimais, ir Bendras pareiškimas dėl mišrių komitetų bendrų posėdžių.
Susitarimo, Baigiamojo akto, pasikeitimo laiškais ir Bendro pareiškimo tekstai pridedami prie šio sprendimo.
2 straipsnis
Šis sprendimas taikomas sritims, kurias apima susitarimo A ir B priedų nuostatos ir jų pakeitimai, kiek šios nuostatos turi, ar Sprendimu 1999/436/EB (5) nustatyta, kad jos turi, teisinį pagrindą pagal Europos Sąjungos sutartį.
3 straipsnis
Tarybos sprendimo 1999/437/EB 1-4 straipsnių nuostatos tokiu pačiu būdu taikomos Šveicarijos asociacijai įgyvendinant, taikant ir plėtojant Šengeno acquis, kuri patenka į Europos Sąjungos sutarties VI antraštinės dalies taikymo sritį.
4 straipsnis
Tarybos pirmininkas šiuo sprendimu įgaliojamas paskirti asmenį, įgaliotą Europos Sąjungos vardu deponuoti Susitarimo 14 straipsnyje numatytą patvirtinimo aktą, kuriuo išreiškiamas Bendrijos sutikimas prisiimti pareigas.
5 straipsnis
Šis sprendimas skelbiamas Europos Sąjungos oficialiajame leidinyje.
Priimta Briuselyje 2008 m. sausio 28 d.